ସିଆର୍ପିଏଫ୍ ଶିବିରରେ ଜୈଶଃ ୫ ଯବାନ ଶହୀଦ, ୨ ଆତଙ୍କବାଦୀ ନିହତ\nନୂଆଦିଲ୍ଲୀ,୩୧।୧୨(ପି.ଟି.): ନୂଆବର୍ଷର ଅବ୍ୟବହିତ ପୂର୍ବରୁ ଜମ୍ମୁ-କଶ୍ମୀରରେ ସୁରକ୍ଷା ବଳକୁ ଟାର୍ଗେଟ କରିଛି ପାକିସ୍ତାନୀ ଆତଙ୍କବାଦୀ ସଙ୍ଗଠନ ଜୈଶ-ଇ-ମହମ୍ମଦ। ପୁଲଓ୍ବାମା ଜିଲାସ୍ଥିତ କେନ୍ଦ୍ରୀୟ ରିଜର୍ଭ ପୋଲିସ ବଳ (ସିଆର୍ପିଏଫ୍)ର ଏକ ଶିବିରରେ ରକ୍ତମୁଖା ଆତଙ୍କବାଦୀମାନେ ରାତିଅଧିଆ ଅତର୍କିତ ଆକ୍ରମଣ କରିଛନ୍ତି।\nସିଆର୍ପିଏଫ୍ ଶିବିରରେ ଜୈଶଃ ୫ ଯବାନ ଶହୀଦ, ୨ ଆତଙ୍କବାଦୀ ନିହତ\t December 31st, 23:58 PM December 31st, 23:58 PM\nନୂଆଦିଲ୍ଲୀ,୩୧।୧୨(ପି.ଟି.): ନୂଆବର୍ଷର ଅବ୍ୟବହିତ ପୂର୍ବରୁ ଜମ୍ମୁ-କଶ୍ମୀରରେ ସୁରକ୍ଷା ବଳକୁ ଟାର୍ଗେଟ କରିଛି ପାକିସ୍ତାନୀ ଆତଙ୍କବାଦୀ ସଙ୍ଗଠନ ଜୈଶ-ଇ-ମହମ୍ମଦ। ପୁଲଓ୍ବାମା ଜିଲାସ୍ଥିତ କେନ୍ଦ୍ରୀୟ ରିଜର୍ଭ ପୋଲିସ ବଳ (ସିଆର୍ପିଏଫ୍)ର ଏକ ଶିବିରରେ ରକ୍ତମୁଖା ଆତଙ୍କବାଦୀମାନେ ରାତିଅଧିଆ ଅତର୍କିତ ଆକ୍ରମଣ କରିଛନ୍ତି। ଏଥିରେ ୫ ଯବାନ ଶହୀଦ ଓ ୩ ଆହତ ହୋଇଛନ୍ତି। ସୁରକ୍ଷା ବଳର ୧୪ ଘଣ୍ଟାର ଅପରେଶନ ପରେ ୨ ଆତଙ୍କବାଦୀ ନିହତ ହୋଇଛନ୍ତି। ଅଓ୍ବନ୍ତିପୋରା ଅନ୍ତର୍ଗତ ଲେଥପୋରା ଅଞ୍ଚଳସ୍ଥିତ ସିଆର୍ପିଏଫ୍ର ୧୮୫ ବାଟାଲିୟନର ଯବାନମାନେ ସବୁଦିନ ପରି ଶନିବାର ରାତିରେ ଡ୍ୟୁଟି ସାରି ବିଶ୍ରାମ ନେଉଥିବାବେଳେ ଆତଙ୍କବାଦୀମାନେ ରଚିଥିଲେ ସାଂଘାତିକ ଆକ୍ରମଣ ଷଡ଼ଯନ୍ତ୍ର। ଭାବିଥିଲେ ଯବାନମାନେ ଶୋଇଯାଇଥିବେ। ସେମାନେ ଜଣ ଜଣ କରି ସମସ୍ତଙ୍କ ରକ୍ତରେ ହୋଲି ଖେଳିବେ। ଏଭଳି ଘାତକ ଉଦ୍ଦେଶ୍ୟ ନେଇ ଅସ୍ତ୍ରଶସ୍ତ୍ରରେ ସଜ୍ଜିତ ଆମତ୍ଘାତୀ ଆତଙ୍କବାଦୀମାନେ ରାତି ୨ଟାରେ ଶିବିରକୁ ଟାର୍ଗେଟ କଲେ। ଆତଙ୍କବାଦୀମାନେ ଅଣ୍ଡର ବେରେଲ ଗ୍ରେନେଡ୍ ଲଞ୍ଚର (ୟୁବିଜିଏଲ୍) ଏବଂ ଅଟୋମେଟିକ୍ ଗନ୍ରେ ଆକ୍ରମଣ କରି ଯବାନଙ୍କୁ ଚ୍ୟାଲେଞ୍ଜ କଲେ। ଆତଙ୍କବାଦୀମାନେ ଯବାନଙ୍କ ଉପରକୁ କେତେକ ଗ୍ରେନେଡ୍ ଫିଙ୍ଗିବା ପରେ ଆଖିବୁଜା ଗୁଳିବର୍ଷା କରିଥିଲେ। ଗୁଳିମାଡ଼ରେ ଟଳିପଡ଼ିଥିଲେ ୫ ଯବାନ। ତତ୍ପରତା ସହ ସୁରକ୍ଷା ବଳ ଏହାର କଡ଼ା ଜବାବ ଦେଲା। ୧୪ ଘଣ୍ଟା ଧରି ଚାଲିଥିବା ଅପରେଶନ ରବିବାର ଅପରାହ୍ନରେ ଶେଷ ହୋଇଥିଲା। ଯବାନଙ୍କ ପାଲଟା ଆକ୍ରମଣରେ ୨ ଆତଙ୍କବାଦୀ ନିହତ ହେଲେ। ସେମାନଙ୍କ ମଧ୍ୟରେ ଜଣେ ପାକିସ୍ତାନୀ ଆତଙ୍କବାଦୀ ରହିଛନ୍ତି। ଅନ୍ୟ ଜଣେ ହେଲେ ନୌଗାମ୍ ବାସିନ୍ଦା ସୈଫୁଦ୍ଦିନ ଗନି। ଆଉ ଏକାଧିକ ଆତଙ୍କବାଦୀ ଏକ କୋଠାରେ ଲୁଚିରହିଥିବା ସନ୍ଦେହ କରାଯାଉଛି। ସୁରକ୍ଷା ବଳ ପକ୍ଷରୁ ତଲାସି ଅଭିଯାନ ଜାରି ରହିଛି। ଜମ୍ମୁ-କଶ୍ମୀର ପୋଲିସ ମହାନିର୍ଦ୍ଦେଶକ କହିଛନ୍ତି, ଉପତ୍ୟକାରେ ହିଂସା ଭିଆଇ ଅସ୍ଥିରତା ସୃଷ୍ଟି କରିବା ପାଇଁ ପାକିସ୍ତାନ ଆତଙ୍କବାଦୀଙ୍କୁ ପଠାଉଛି। ଏଭଳି ଆକ୍ରମଣ ନେଇ ୩ ଦିନ ତଳେ ଗୋଇନ୍ଦା ସୂଚନା ମିଳିଥିଲା। ରାଜ୍ୟରେ ଆତଙ୍କବାଦ ନିରୋଧୀ ଅପରେଶନ ପାଇଁ ଏହି ସିଆର୍ପିଏଫ୍ ଶିବିରରେ ନବନିଯୁକ୍ତ ଯବାନଙ୍କୁ ତାଲିମ ଦିଆଯାଉଥିବାରୁ ଆତଙ୍କବାଦୀମାନେ ଏହାକୁ ଟାର୍ଗେଟ କରିଛନ୍ତି। ସେମାନଙ୍କ ମୃତଦେହ ନିକଟରୁ ବିପୁଳ ଅସ୍ତ୍ରଶସ୍ତ୍ର ଜବତ ହୋଇଛି। ବଡ଼ଗାମ୍ରେ ଯବାନମାନଙ୍କ ଶେଷକୃତ୍ୟ ସମ୍ପନ୍ନ ହୋଇଛି। ଇତିମଧ୍ୟରେ ପାକିସ୍ତାନ ରାଜୌରି ଜିଲାର ନୌସେରା ସେକ୍ଟରରେ ଅସ୍ତ୍ରବିରତି ଉଲ୍ଲଂଘନ କରିଛି। ରବିବାର ଭୋର ସମୟରେ ପାକସ୍ତାନୀ ସେନାର ଗୁଳିମାଡ଼ରେ ଜଣେ ଯବାନ ଶହୀଦ ହୋଇଛନ୍ତି। ୨୦୧୭ରେ ପ୍ରତିପକ୍ଷ ସେନା ନିୟନ୍ତ୍ରଣରେଖା (ଏଲ୍ଓସି) ଏବଂ ଅନ୍ତର୍ଜାତୀୟ ସୀମା (ଆଇବି)ରେ ୮୮୧ ଥର ଅସ୍ତ୍ରବିରତି ଉଲ୍ଲଂଘନ କରିଥିଲା। ଏଥିରେ ସେନାର ୧୪ ଓ ସିଆର୍ପିଏଫ୍ର ୪ ଯବାନ ଶହୀଦ ହୋଇଥିବାବେଳେ ୧୨ ସାଧାରଣ ଲୋକ ପ୍ରାଣ ହରାଇଛନ୍ତି। ଜମ୍ମୁ-କଶ୍ମୀରରେ ସେନା ଓ ସାଧାରଣ ଜନତାଙ୍କ ଉପରେ ହେଉଥିବା ବାରମ୍ବାର ଆକ୍ରମଣକୁ କଂଗ୍ରେସ ନିନ୍ଦା କରିବା ସହ ଏହାକୁ କେନ୍ଦ୍ରର ନରେନ୍ଦ୍ର ମୋଦି ସରକାରଙ୍କ ବିଦେଶ ନୀତିର ବିଫଳତା ଭାବେ ଅଭିହିତ କରିଛି।
